《大涤洞天留题》
宋代·赵观复

不作翠蛟诗，独赋上池水。
凿开自渊源，鉴观湛然止。
岂惟白心事，且似明□底。
松风生晚清，暑夜看晨起。
二瓢饷内热，透彻□若髓。
汇流接山腰，放溜达润尾。
当其保持盈，一丈若纵侈。
□轮争道来，三板拥清泚。
飞帘从天下，众吼乱石里。
溅珠忽寻丈，洒面寸尺咫。
恭惟坡仙翁，学道老不已。
每言杭有缘，来往即乡里。
自题九锁篇，景物相刃靡。
亲闻众妙玄，金丹起人死。
新名揭亭户，空翠冷栏几。
易求水之形，难造水之理。
与君论源流，或者未剧此。